text: Mange har henvendt sig med oplysninger om hjemmerøvere 
  16 januar 2017 kl. 09.10
  Politiet i Vejle har fået mange henvendelser fra offentligheden om det grove hjemmerøveri onsdag aften mod en 78-årig kvinde i Ødsted.
  Rigtigt mange har kontaktet politiet i Vejle med oplysninger og bud på, hvilke tre mænd, der begik et et usædvanligt groft og timelangt hjemmerøveri onsdag aften mod  en 78-årig kvinde i Ødsted vest for Vejle.
  Da den 78-årige kvinde åbnede døren i den tro, at det var en nabo, trængte tre maskerede mænd ind. Den ene greb hende om nakken og holdt en hånd for hendes mund og pressede hende ud i husets køkken - og siden ind i soveværelset, hvor hun blev tilbageholdt i 45 minutter. 
  Under røveriet afbrød en af røverne al strøm i huset, så ingen udefra kunne se, hvad der foregik indenfor.
  Frede Nissen, leder af lokalpolitiet i Vejle: "Vi har fået rigtig mange oplysninger og arbejder lige nu hårdt og målrettet på en opklaring"
  Inde i soveværelset bevogtede en af de tre mænd kvinden, mens de to andre i mørke gik huset igennem. Inden de tre røvere tog flugten, blev den 78-årige kvinde bundet på hænder og fødder med en el-ledning og efterladt i soveværelset, hvortil døren var barrikaderet.  Det lykkedes efter 10 minutter kvinden at vriste sig fri af el-ledningen, og hun kravlede ud af et vindue, da døren var blokeret og søgte hjælp hos en nabo. 
  - Vi har fået rigtig mange oplysninger og arbejder lige nu hårdt og målrettet på en opklaring. Vi har ingen anholdte - endnu, siger Frede Nissen, leder af lokalpolitiet i Vejle, mandag formiddag til TV SYD.
  
  
  